b'\n_START_ARTICLE_\nAndres Ilves\n_START_PARAGRAPH_\nAndres Ilves on eestlasest BBC ajakirjanik._NEWLINE_2009. aasta juunini juhtis ta BBC maailmateenistuse (BBC World Service) p\xc3\xa4rsia- ja pu\xc5\xa1tukeelset haru, vastutades BBC raadiosaadete ja veebisisu eest Afganistani, Iraani, Tad\xc5\xbeikistani ja Pakistani \xc3\xa4\xc3\xa4realade keeltes. Praegu on Ilves BBC \xc3\xbclemaailmse uudisteturunduse, kommunikatsiooni ja kuulajaskonna osakonna (BBC Global News Marketing, Communications, and Audiences) arendusjuht. Samas j\xc3\xa4tkab ta esinemist ja kirjutamist jooksvate s\xc3\xbcndmuste teemal, esinedes ka televisioonis._NEWLINE_Ta on n\xc3\xb5ukogu esimees Suurbritannias asuvas heategevusorganisatsioonis Peace Direct, mis toetab rahuloomist tosinal konfliktialal \xc3\xbcle kogu maailma, ning kuulub meedia abil v\xc3\xa4givallatuid konfliktilahendusi edendava sotsiaalettev\xc3\xb5tte iMediate n\xc3\xb5ukokku.\n_START_SECTION_\nLapsep\xc3\xb5lv, haridus, karj\xc3\xa4\xc3\xa4ri algus\n_START_PARAGRAPH_\nAndres Ilves s\xc3\xbcndis Ameerika \xc3\x9chendriikides New Jersey osariigis. Tema vanemad olid Endel ja Irene Ilves, s\xc3\xb5jap\xc3\xb5genikud Eestist. Ta l\xc3\xb5petas kiitusega Princetoni \xc3\xbclikooli L\xc3\xa4his-Ida uuringute eriala._NEWLINE_\xc3\x9clikooli j\xc3\xa4rel oli Ilves aasta v\xc3\xa4ltel Coro Foundationi stipendiaat Los Angeleses ning seej\xc3\xa4rel Rotary stipendiaat Amsterdami \xc3\xbclikoolis (Universiteit van Amsterdam) Hollandis. Hiljem t\xc3\xb6\xc3\xb6tas Ilves Saksamaal M\xc3\xbcnchenis Raadio Vaba Euroopa ajakirjaniku, anal\xc3\xbc\xc3\xbctiku ja t\xc3\xb5lkijana, keskendudes niih\xc3\xa4sti Afganistanile kui ka rahvusv\xc3\xa4hemuste ja v\xc3\xa4ikekeelte probleemidele kogu maailmas._NEWLINE_Samuti tegutses Ilves m\xc3\xb5nd aega Californias Los Angelese linnavolikogu liikme Richard Alatorre ja San Francisco linnan\xc3\xb5uniku Terence Hallinani juriidilise ja meedian\xc3\xb5ustajana. P\xc3\xa4rast Hallinani valimist San Francisco ringkonnaprokur\xc3\xb6riks t\xc3\xb6\xc3\xb6tas Ilves tema administratsioonijuhina._NEWLINE_T\xc3\xb6\xc3\xb6tanud m\xc3\xb5nd aega NDI (National Democratic Institute for International Affairs) valimisvaatluse ja poliitiliste parteide v\xc3\xb5imekuse loomise projektis Serbias, oli Ilves \xc3\xbcle kolme aasta tegevjuht Names Project Foundationis, mis toetab AIDS-iohvrite m\xc3\xa4lestusm\xc3\xa4rki NAMES Project AIDS Memorial Quilt.\n_START_SECTION_\nP\xc3\xa4rast 11. septembrit 2001\n_START_PARAGRAPH_\nP\xc3\xa4rast terrorir\xc3\xbcnnakuid Maailma Kaubanduskeskusele ja Pentagonile 11. septembril 2001 naasis Ilves oma varasema Afganistani-huvi juurde, saades vastasutatud Raadio Vaba Afganistani direktoriks Prahas. 2003. aastal m\xc3\xa4\xc3\xa4ras USA ringh\xc3\xa4\xc3\xa4lingun\xc3\xb5ukogu Ilvese ka USA Iraani-suunalise ringh\xc3\xa4\xc3\xa4lingu etteotsa Radio Farda esimese direktorina._NEWLINE_2004. aasta novembris m\xc3\xa4\xc3\xa4rati Ilves BBC maailmateenistuse p\xc3\xa4rsia-, pu\xc5\xa1tu-, dari- ja tad\xc5\xbeikikeelse haru juhiks. Samuti m\xc3\xa4ngis Ilves olulist osa BBC uue p\xc3\xa4rsiakeelse telekanali k\xc3\xa4ikulaskmises 2009. aasta jaanuaris._NEWLINE_Alates 2009. aasta juulist on Ilves \xc3\xbclemaailmse uudisteturunduse, kommunikatsiooni ja kuulajaskonna osakonna arendusjuht.\n_START_SECTION_\nIsiklikku\n_START_PARAGRAPH_\nAndres Ilves on kirglik keeltehuviline. Tema emakeel on eesti keel. Lisaks sellele ja inglise keelele k\xc3\xb5neleb ta hollandi, prantsuse, saksa, pu\xc5\xa1tu, p\xc3\xa4rsia ja portugali keelt. N\xc3\xbc\xc3\xbcdseks on ta \xc3\xb5ppinud aastaid ka suulu keelt, muuhulgas Londoni Ida- ja Aafrika-uuringute Koolis (School of Oriental and African Studies)._NEWLINE_Muusikast kuulab Ilves eelk\xc3\xb5ige kwaitot ja hip-hoppi; muusikaraadiote seast on tema lemmikud Johannesburgi noorteraadio YFM ja BBC musta muusika jaam 1Xtra._NEWLINE_Ta elab Londonis, kuid reisib t\xc3\xb6\xc3\xb6asjus pidevalt Afganistani ja \xc3\xbcmberkaudsetesse riikidesse. Eriti tugevat sidet tunneb ta ka Soweto linnaga L\xc3\xb5una-Aafrika Vabariigis._NEWLINE_Tema vend on Toomas Hendrik Ilves, Eesti Vabariigi president aastatel 2006\xe2\x80\x932016.'